User talk:Srigayu1996

கிராமங்கள் மட்டுமின்றி நகரங்களிலும் வீட்டு மாடி, வீட்டின் பின்புறத்தில் தோட்டம் அமைத்து காய்கறிச்செடிகள் வளர்ப்பது அதிகரித்துள்ளது. காய்கறிச்செடிகளுக்கு கடைகளில் உரங்களை வாங்கிப் பயன்படுத்தாமல், வீட்டிலேயே எளிய முறையில் உரத்தை தயாரித்து இடலாம். 1. வீட்டுக்கழிவுகளில் இருந்து இயற்கை உரம் நாம் தினமும் பயன்படுத்தும் காய்கறிகளின் தோல் கழிவுகளை சிறந்த உரமாகப் பயன்படுத்தலாம். வெங்காயம், உருளைக்கிழங்கு தோல், பயன்படுத்த முடியாத தக்காளி, இலைக்கழிவுகள் போன்றவற்றை வீணாக்காமல் வீட்டின் பின்புறம் குழி தோண்டி அதில் கொட்டி சிறிது மண்ணைத் தூவினால் உரக்குழி தயாராகி விடும். இதே போல பயன்படுத்தப்பட்ட டீத்தூள், முட்டை ஓடுகள், ஆடு, மாடுகளின் சாணம் சிறந்த இயற்கை உரம் தயாரிக்கப் பயன்படுகின்றன. மாடி வீட்டில் வசிப்போர் உடைந்த மண் சட்டி அல்லது பக்கெட்டில் மண்ணை இட்டு இந்த இயற்கை உரத்தை தயாரிக்கலாம். இக்கழிவு நன்கு வெயிலில் படும்படி இருக்க வேண்டும். இப்படிச் செய்வதால் கழிவுப் பொருட்களில் உள்ள சத்துக்கள் அனைத்தும் ஒன்றாகி மக்கி உரமாகும். இதை தோட்டத்துச் செடிகளுக்கு உரமாகப் பயன்படுத்தும் போது அவை நன்கு வளரும். சுவையான காய்கனிகள் கிடைக்கும். 2. மாட்டுச்சாண குழம்பு உரக்கலவை நிலக்கடலைப் புண்ணாக்கு, வேப்பம் புண்ணாக்கு, எலும்பு எரு, மாட்டுச்சாணம் ஆகியவற்றை தலா ஒரு கிலோ சேகரித்து ஒரு பெரிய கலனில் இட்டு தண்ணீர், கோமியம் சேர்த்துக் கலந்து வாய்ப்பகுதியை நன்கு மூடி வைக்க வேண்டும். இக்கலவை நொதிக்க 4, 5 நாட்கள் ஆகும். 5 நாட்களுக்குப் பின், ஒரு கோப்பைக் கலவையுடன் 10 கோப்பை தண்ணீர் சேர்த்து நன்கு கலந்து நேரடியாக செடிகளின் வேர்ப்பகுதியில் இருந்து ஒரு அடி தள்ளி ஊற்றினால் நல்ல பலன் கிடைக்கும். 3. பாக்டீரியா பூச்சிக்கொல்லி சூடோமோனாஸ் என்னும் பாக்டீரியம் பவுடர் வடிவில் கடைகளில் கிடைக்கும். ஒரு லிட்டர் தண்ணீரில் 20 கிராம் அளவு கலந்து செடிகளின் மேல் தெளிக்கலாம். இதை நான்கு நாற்றுப் பைகளுக்குப் பயன்படுத்தலாம். சூடோமோனாஸ் கலந்து பயன்படுத்தினால் வளரும் செடிகளை பூச்சிகள் அண்டாது.

அதிக மகசூலுக்கு விதைப்பரிசோதனை முக்கியம்
விதை உற்பத்தியாளர்கள், விற்பனையாளர்கள் உற்பத்தி, விற்பனை செய்யும் விதைகள் அதிக அளவு சுத்தத்தன்மை கொண்டதாக இருக்க வேண்டும். பயிர் அறுவடை முடிந்து, கதிரடித்து, பிரிக்கப்பட்டு எடுக்கப்படும் விதைக்குவியலில் இருந்து கிடைக்கும் விதைகள் உடனடியாக விதைப்பதற்கு, நடவு செய்வதற்கு தகுதியானதாக இருக்காது. அந்த விதைகளுடன் மண், சிறுகற்கள், இலைகளின் துகள்கள், குச்சி, சாவி விதைகள் கலந்து இருக்கும். எனவே அறுவடை முடிந்து பிரித்தெடுக்கப்படும் விதைகளை விதை சுத்திகரிப்பு செய்து சுத்தமாகவும், பிற பொருட்கள் கலப்பு இன்றியும் இருக்குமாறு பார்த்துக் கொள்ள வேண்டும். சுத்தமான விதைகள் விதைப்பின் போது, சீராக விதைப்பதற்கும், வேண்டிய அளவு பயிர் எண்ணிக்கை பராமரிப்பதற்கும் எளிதாக அமையும். நெல்லை விதைப்பரிசோதனை நிலையத்தில் புறத்தூய்மை பரிசோதனை மேற்கொள்ளப்படுகிறது. புறத்தூய்மை சோதனையின் போது, தூய விதைகள், களை விதைகள், பிற ரக விதைகள், உயிர்ப்பற்ற பொருட்கள் கலந்துள்ளனவா என கண்டறியப்படுகிறது. ஒவ்வொரு பயிருக்கும் குறைந்தபட்ச தரங்கள் நிர்ணயிக்கப்பட்டுள்ளது. வெண்டை 99 சதவீதம், கேழ்வரகு, எள் 97 சதவீதம், நிலக்கடலை, பீட்ரூட், முருங்கை 96 சதவீதம், காரட், பீன்ஸ், கீரை, மல்லி 95 சதவீதம் மற்றும் இதர பயிர்களுக்கு 98 சதவீதம் என்ற அளவில் புறத்தூய்மை இருக்க வேண்டும். விதை மாதிரிகளில் புறத்தூய்மை பரிசோதனை செய்து, நல்விதைகளை விவசாயிகளுக்கு வழங்கி அதிக மகசூல் பெற நடவடிக்கை மேற்கொள்ள வேண்டும். விதையின் ஈரப்பதம் விவசாயிகள் உற்பத்தி செய்யும் விதைகள், இருப்பில் உள்ள விதைகளில் சரியான ஈரப்பதம் உள்ளதா என கண்டறிந்து பின் சேமிக்க வேண்டும். விதைக்காக பயன்படுத்தும் போது காலை, மாலையில் இளம் வெயிலில் காய வைத்து வெப்பம் தணிந்த பின், சேமிக்க வேண்டும். விதையில் ஈரப்பதம் இருப்பதைப் பொருத்தே, விதைக்குவியலின் ஆயுள் நிர்ணயிக்கப்படுகிறது. ஒரு விதையின் ஈரத்தன்மை, அதிகமாகவோ அல்லது மிகவும் குறைவாகவோ இருக்கக்கூடாது. சரியான ஈரப்பத நிலையில் உள்ள விதைகள் பூச்சி மற்றும் பூஞ்சாணத்தாக்குதல் இன்றி நீண்ட நாள் சேமித்து வைக்கக்கூடிய நிலையில் இருக்கும். ஒவ்வொரு பயிருக்கும் ஈரப்பத சதவீதம் மாறுபடும். நெல் – அதிகப்பட்ச ஈரப்பதம் 13 சதவீதம். மக்காச்சோளம், சோளம், கம்பு, கேழ்வரகிற்கு அதிகப்பட்ச ஈரப்பதம் 12 சதவீதம். உளுந்து, பாசிப்பயறு, தட்டைப்பயறு, துவரை, சூரியகாந்தி, கொண்டைக்கடலை, எள், கொத்தவரைக்கு 9 சதவீதம் இருக்க வேண்டும். விதையின் ஈரப்பதத்தை குறைத்து சேமிப்பதுடன், விதையின் ஈரப்பதம், முளைப்புத்திறன் அறிய 30 ரூபாய் கட்டணத்துடன் விதை மாதிரிகளை விதை பரிசோதனை ஆய்வகத்திற்கு அனுப்பி பரிசோதனை செய்து விதைகளின் தரத்தை அறிந்து பயன்படுத்த வேண்டும்.